**FM i badminton 1.-2. februar 2020 i Grænsehallerne i Kruså.**

Badmintonklubben København var denne gang vært for det årlige FM i badminton.

Da de umiddelbart efter sidste års stævne skulle i gang med at planlægge for 2020, var der udfordringer med at få det til at hænge sammen rent logistisk ved at afvikle det i København, som det oprindeligt havde været planlagt. Det blev derfor hurtigt besluttet, at det igen skulle henlægges til Grænsehallerne. Og det var en beslutning, der blev taget godt imod fra størstedelen af spillerne. Der er gode rammer for at afholde sådan et stævne i form af 3 haller, cafeteria, festsal og mulighed for overnatning til ca. 65 udover dem, der vil benytte sig af gymnastiksalen. Og så er der jo en lille flok fra København, som med tiden har fundet sig sit eget hotel i Flensborg.

I år blev overnatningen dog lidt af en udfordring, idet der også skulle afvikles et fodboldstævne samme weekend med et antal unge mennesker til overnatning, men ved fælles indsats lykkedes det at få det til at hænge sammen.

Efter at der ved ankomsten ved 11-tiden var blevet hilst i øst og vest og udvekslet siden sidst, bød Ole velkommen, og holdkampene kunne gå i gang. I år var der hverken de små eller store hold med. I stedet var der Mix-hold og herre-hold, og især det sidste var populært.

Den ene af hallerne var også nogle timer om lørdagen optaget af håndbold, hvorfor vore kampe blev spillet lidt på tværs af alle 3 haller.

Som altid blev der gået til den, og desværre var en spiller fra Kbh. uheldig i én af sine første kampe, så han måtte forbi skadestuen. Tilbage med benet i gips havde han dog humøret i behold til at være der som tilskuer resten af weekenden og endda deltage i aftenfesten.

3. halvleg blev traditionen tro også afholdt i Grænsehallerne med dejlig mad, og musikken blev leveret af Karsten og Kim fra TipTop Duo, som sørgede for, at dansegulvet var fyldt til sidste dans kl. 01.00.

Søndag fortsatte afviklingen af kampene. Desværre trækker det som altid ud, når det er de samme spillere, som skal spille til sidst i forskellige kampe på tværs af hinanden, men ca. kl. 14.30 var det slut og tid til præmieoverrækkelse.

Tak til København for at ville afholde dette stævne, og tak til Ole og Ernst for sammensætning af selve kampplanerne m.m.

Vi ses i 2021, men hvor det bliver, vides endnu ikke. Det ved vi forhåbentlig efter det kommende Delegeretmøde.

Britta Jensen, Redaktionen

Lidt statistik: Antal spillere: Deltagere aftenfest

2012 100 99

2013 87 ?

2014 105 99

2015 94 85

2016 84 68

2017 65 68

2018 79 78

2019 66 73

2020 78 88